Súradnice: 34°56′59″J 138°35′00″V﻿ / ﻿34,94972°J 138,58333°V﻿ / -34.94972; 138.58333

**Adelaide** je hlavné a najľudnatejšie mesto austrálskeho štátu Južná Austrália a piate najväčšie v Austrálii. Má rozlohu 1 826,9 km² a asi 1,3 milióna obyvateľov. Je situované na pobreží Južného oceánu, na Adelaide Plains severne od polostrova Fleurieu, medzi zálivom Sv. Vincenta a nízkym pohorím Mount Lofty Ranges. Je pomerne lineárne, s dĺžkou okolo 90 a šírkou okolo 20 km.

Bolo založené v roku 1836 ako plánované hlavné mesto pre jedinú voľne osídlenú britskú provinciu v Austrálii, nazvané na počesť kráľovnej Adelaide, manželky britského kráľa Viliama IV.. Major William Light, jeden zo zakladateľov mesta, navrhol jeho koncepciu a vybral jeho polohu v blízkosti rieky Torrens. Inšpirovaný Williamom Pennom, Lightov koncept vytýčil Adelaide mriežkové usporiadanie, popretínané širokými bulvármi a rozľahlými verejnými námestiami, kompletne obklopené parkom.
  
Rané Adelaide bolo formované cirkevnou slobodou, politickým progresivizmom a občianskou slobodou, čo viedlo k prvým moderným reformám na svete. Ako prvé austrálske mesto získalo v roku 1840 samosprávu.

Dnešné Adelaide je známe mnohými festivalmi, ako aj svojim vínom, umením a športom. 

Ako sídlo štátnej správy a komerčné centrum štátu Južná Austrália, sa v Adelaide nachádza mnoho vládnych a finančných inštitúcií. Väčšina z nich je koncentrovaná v centre mesta popri kultúrnych bulvároch ako North Terrace, King William Street ako aj v rôznych iných častiach metropoly.

V meste sídlia dve univerzity. V rebríčku Economist Intelligence Unit miest najlepších pre život z roku 2019, ktorý hodnotil 140 miest sa Adelaide umiestnilo na 10. mieste.

Priemysel
---------

V meste pracuje cca 70% obyvateľov Južnej Austrálie. Je tu koncentrovaný predovšetkým strojársky (výroba áut), elektrotechnický, chemický a potravinársky priemysel. V minulosti mesto profitovalo zo spracovania medi a striebra z neďalekých baní.

Zásobovanie vodou
-----------------

Mesto je lokalizované v oblasti s veľmi malým ročným úhrnom zrážok (cca 50 mm), preto má problém so zásobovaním vodou. Tento problém sa čiastočne vyriešil vybudovaním viacerých vodných nádrží v blízkom horskom masíve Mount Lofty Ranges a vodovodov z rieky Murray.

Osobnosti mesta
---------------

* Judith Andersonová (1898 – 1992), herečka, držiteľka dvoch cien Emmy a jednej ceny Tony
* Howard Florey (1898 – 1968), farmakológ, spoludržiteľ Nobelovej ceny za objav penicilínu
* Robin Warren (\* 1937), patológ, spoludržiteľ Nobelovej ceny za znovuobjavenie baktérie Helicobacter pylori
* Andy Thomas (\* 1951) americký astronaut
* Mark Woodforde (\* 1965), bývalý tenista
* Wayne Arthurs (\* 1971), bývalý tenista
* Sia Furler (\*1975), speváčka
* Lleyton Hewitt (\* 1981), tenista
* Alicia Moliková (\* 1981), tenistka

Partnerské mestá
----------------

* Španielsko  Ferrol, Španielsko, 2008
* Malajzia  George Town, Malajzia, 1973
* Japonsko  Himeji, Japonsko, 1982
* Nový Zéland  Christchurch, Nový Zéland, 2008
* Švédsko  Malmö, Švédsko, 1988

Referencie
----------

1. 1 2 3 4 5 6  Adelaide. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 50.
2. ↑  BALLOVÁ, Denisa. Je pomalá a bezpečná. Viedeň zostáva najlepším mestom na život. *Denník N* (Bratislava: N Press), 2019-09-05. Dostupné online [cit. 2019-09-08]. ISSN 1339-844X.

Iné projekty
------------

Commons
* Spolupracuj na Commons Commons ponúka multimediálne súbory na tému **Adelaide (Južná Austrália)**

| * z
* d
* u
Hlavné mestá Austrálie |
| --- |
| Federálne | 
* Canberra

 | Austrálska vlajka |
| Štátne | 
* Adelaide (Južná Austrália)
* Sydney (Nový Južný Wales)
* Brisbane (Queensland)
* Hobart (Tasmánia)
* Melbourne (Viktória)
* Perth (Západná Austrália)

 |
| Teritóriálne | 
* Darwin (Severné teritórium)
* Canberra (Teritórium austrálskeho hlavného mesta)

 |

Externé odkazy
--------------

* Oficiálna stránka